Meteorologisk institutt opplyser at de skal dobbeltsjekke om målestasjonen er i orden, forteller statsmeteorolog Bente Wahl.

Den norske varmerekorden har stått siden 20. juni 1970 da det ble målt 35,6 grader i Nesbyen.

Statsmeteorologen opplyste tidligere i dag at både Nordland og Sogn og Fjordane i dag har slått sine tidligere varmerekorder.

I går skrev NRK at Verdens meteorologiorganisasjon (WMO) er bekymret over hetebølgen som herjer Europa.

– Det vi har sett denne gangen er at temperaturrekorder ikke bare er blitt brutt, de er blitt knust, uttaler talskvinne i organisasjonen, Clare Nullis, til Reuters.

Ny rekord i Brønnøysund.

Klokken 11 ble det målt 31,4 grader i Brønnøysund.

Målingene startet i Brønnøysund i 2002 og aldri før har det vært varmere.

– Dette er ikke hverdagskost så langt nord i Skandinavia, men det skjer av og til. Det går mange år mellom hver gang man opplever noe lignende, forteller statsmeteorolog Terje Alsvik Walløe til NRK.

Følg temperaturene her:

(Temperaturene i diagrammet over er basert på private målestasjoner. Utvalget av steder er ikke komplett, og tallene er ikke offisielle).

Varmere i Nordland enn i Syden

Walløe forteller at det er ikke mange som slår varmerekorden i Nordland i dag.

Statsmeteorolog Terje Alsvik Walløe sier det er ikke er hverdagskost med høye temperaturer så langt nord i Skandinavia. Foto: Anne Liv Ekroll / NRK

– Det kan sikkert finnes steder sør i Europa som kommer på samme nivå, men det er definitivt Nordland og Trøndelag som er blant de varmeste stedene i Europa.

Også i Trøndelag er det oppsiktsvekkende varmt. Namsos lufthavn har slått nok en rekord, med temperaturer helt opp i 33,7 grader.

Noen fylkesrekord for Trøndelag ser det imidlertid ikke ut til å bli. Den gamle rekorden ble satt i 1901, og målte 35 grader i Trondheim.

Sydenstemning

Per Kåre Hatten i Torghatten Camping og Strandrestaurant skryter av været. Campingplassen ligger ytterst i havgapet med Torghatten bak, fjellet med det karakteristiske hullet i Brønnøy kommune i Nordland.

Per Kåre Hatten i Torghatten Camping og Strandrestaurant er fornøyd med varmen. Foto: Per Kåre Hatten / privat

– Det er veldig varmt og det er positivt. Nesten uutholdelig, forteller styreleder Per Kåre Hatten i Torghatten Camping og Strandrestaurant.

Ifølge Hattens målinger er sjøtemperaturen 13 grader celsius, men i bukta ved campingplassen har den passert 20-tallet.

Derfor er det viktig å få i seg ekstra mye væske når det er varmt ute. Du trenger javascript for å se video. Derfor er det viktig å få i seg ekstra mye væske når det er varmt ute.

Månefaser

Hatten som er åttende generasjon som driver campingplassen mener han kan lese været på månefasene.

– Etter å ha sett på månefasene i april, mai og juni, så stemte juliværet, forteller Hatten.

Han mener de vil få samme temperatur i august og litt i september.

– Det er uvanlig med så mange dager med denne temperaturen, men vi har denne temperaturen nesten hvert år, sier Hatten til NRK.

Statsmeteorologen sier temperaturen vil holde seg søndag.

– Men det går mot slutten og i starten av neste uke vil temperaturene falle. I Nord-Norge vil temperaturen neppe komme over ti grader, forteller Walløe.